入開善
作者：劉子翬
朝代：宋

paragraphs: 雙童肩竹輿，兀兀如乘舟。
及茲朝暑微，遠訪招提幽。
蒼山望中橫，清泉脚底流。
所歷已殊勝，况乃窮林丘。
僧房在在凉，逢迎足茶甌。
岸幘幽鳥鳴，橫琴素煙浮。
倦借一榻眠，吾生復何求。
薰風溪上來，虛簷散颼颼。
開懷若傾倒，忽去不可留。
人間苦炎熱，物外常清秋。
功名非所期，聊尋赤松遊。